บอร์ด SAWAD ไฟเขียวใส่เงินเพิ่มทุน BFIT ลั่นสภาพคล่องพร้อม- D/E เหลือ 1.4 เท่า
บอร์ด SAWAD ไฟเขียวใส่เงินเพิ่มทุน BFIT ลั่นสภาพคล่องพร้อม- D/E เหลือ 1.4 เท่า
30 พ.ค. 2562

นางสาวธิดา แก้วบุตตา ผู้อำนวยการฝ่ายกลยุทธ์องค์กร บริษัทศรีสวัสดิ์ คอร์ปอเรชั่น จำกัด (มหาชน) หรือ SAWAD เปิดเผยว่า คณะกรรมการบริษัทมีมติให้บริษัทใช้สิทธิจองซื้อหุ้นสามัญเพิ่มทุนของบริษัทเงินทุนศรีสวัสดิ์ จำกัด (มหาชน) หรือ BFIT ซึ่งบริษัทจะมีสิทธิจองซื้อหุ้นสามัญเพิ่มทุนจำนวน 149,950,797 หุ้น ในราคาหุ้นละ 18 บาท  คิดเป็นมูลค่า 2,699.11 ล้านบาท
อย่างไรก็ตามหากผู้ถือหุ้นเดิมรายใดไม่ใช้สิทธิจองซื้อหุ้นเพิ่มทุนดังกล่าว คณะกรรมการบริษัทก็มีมติให้บริษัท ศรีสวัสดิ์ คอร์ปอเรชั่น จำกัด (มหาชน) จองซื้อหุ้นสามัญเพิ่มทุน BFIT เพิ่มเติม สูงสุดหากไม่มีผู้ถือหุ้นเดิมรายใดใช้สิทธิเลยจะมีหุ้นสามัญเพิ่มทุนเกินสิทธิอยู่จำนวน 180,797,549  หุ้นในราคาหุ้นละ 18 บาทต่อหุ้น คิดเป็นมูลค่าสูงสุดไม่เกิน 3,254.36 ล้านบาท 
โดยหากผู้ถือหุ้นเดิมไม่ใช้สิทธิจองซื้อหุ้นสามัญเพิ่มทุนของ BFIT เลย บริษัทจะใช้สิทธิจองซื้อหุ้นสามัญเพิ่มทุนทั้งหมด จะส่งผลให้บริษัทถือหุ้นใน BFIT จำนวน 430,715,544 หุ้น คิดเป็นสัดส่วน 78.13% ของทุนจดทะเบียนที่ชำระแล้วหลังจากการเพิ่มทุนและจำหน่ายได้ทั้งหมด
ทั้งนี้หากการใช้สิทธิเกินจองซื้อหุ้นเพิ่มทุนดังกล่าวส่งผลให้บริษัทถึงจุดที่จะต้องทำคำเสนอซื้อ (เทนเดอร์ออฟเฟอร์) หุ้นที่เหลือทั้งหมดของ BFIT จำนวนทั้งสิ้น 120,531,699  หุ้นคิดเป็นสัดส่วน 21.87% ของจำนวนหุ้นที่จำหน่ายแล้วทั้งหมดของ BFIT ในราคาหุ้นละ 18 บาทต่อหุ้น คิดเป็นจำนวนเงินที่ใช้ในการทำคำเสนอซื้อทั้งสิ้นประมาณ 2,169.57 ล้านบาท บริษัทก็พร้อมปฏิบัติตามหลักเกณฑ์และเงื่อนไขของประกาศคณะกรรมการกำกับตลาดทุนว่าด้วยเรื่องหลักเกณฑ์เงื่อนไขและวิธีการในการถือครองหลักทรัพย์เพื่อครอบงำกิจการ
นางสาวธิดา กล่าวต่อว่า การที่คณะกรรมการบริษัทมีมติใส่เงินเพิ่มทุนดังกล่าว  เนื่องจากต้องการให้แผนเพิ่มทุนของ BFIT สำเร็จตามแผนธุรกิจที่วางไว้และเพื่อให้ BFIT มีทุนสอดคล้องกับกฎเกณฑ์และข้อบังคับของหน่วยงานที่เกี่ยวข้อง และหากการเพิ่มทุนดังกล่าวทำให้ถึงจุดที่ต้องทำเทนเดอร์ออฟเฟอร์  บริษัทก็พร้อมที่จะปฏิบัติตามหลักเกณฑ์และเงื่อนไข
โดยที่การใส่เงินเพิ่มทุนและทำเทนเดอร์ฯในครั้งนี้ ไม่ได้กระทบต่อสภาพคล่องของบริษัทแต่อย่างใด
“SAWAD มีความพร้อมใส่เงินเพิ่มทุน BFIT รวมทั้งการใช้สิทธิส่วนเกิน หรือหากจำเป็นต้องทำเทนเดอร์ฯทั้งหมดตามเกณฑ์ เราก็มีสภาพคล่องเพียงพอ มีสัดส่วนหนี้สินต่อทุน(D/E) เพียง 1.4 เท่า” นางสาวธิดา กล่าว
ด้านบริษัทเงินทุนศรีสวัสดิ์ จำกัด (มหาชน) หรือ BFIT  ได้มีมติอนุมัติให้บริษัทเพิ่มทุนจดทะเบียนจาก 1,102.49 ล้านบาท เป็น 2,756.23 ล้านบาท  โดยออกเป็นหุ้นสามัญเพิ่มทุนจำนวน 330.78 ล้านหุ้น  มูลค่าหุ้นที่ตราไว้(พาร์) 5 บาท เสนอขายให้แก่ผู้ถือหุ้นเดิมของบริษัทตามสัดส่วนการถือหุ้นในอัตรา  1 หุ้นสามัญเดิมต่อ 1.5 หุ้นสามัญเพิ่มทุน ในราคาเสนอขายหุ้นละ 18 บาท